﻿ Jalaj Saxena: India national cricket team: एक और खिलाड़ी, एक और बड़ा रिकॉर्ड..लेकिन इनके लिए टीम इंडिया में जगह नहीं ! Jalaj Saxena registers first class record of 6000 runs and 300 wickets but still without international cap | Cricket News in Hindi
एक और खिलाड़ी, एक और बड़ा रिकॉर्ड..लेकिन इनके लिए टीम इंडिया में जगह नहीं !
Updated Aug 29, 2019 | 01:06 IST
भारतीय क्रिकेट टीम में हमेशा से ही जगह की कमी रही है लेकिन फिर भी बहुत से खिलाड़ियों को मौका मिलता रहा है। इसी बीच कुछ खिलाड़ी ऐसे भी हैं जो अब तक तरस रहे हैं। एक और रिकॉर्ड बन चुका है।
जलज सक्सेना | &nbspतस्वीर साभार:&nbspIANS
जलज सक्सेना ने बनाया नया रिकॉर्ड
प्रथम श्रेणी क्रिकेट में तकरीबन डेढ़ दशक के बाद बना ये रिकॉर्ड
कभी भी टीम इंडिया में नहीं मिला मौका
भारतीय क्रिकेट में कई ऐसे खिलाड़ी आए और गए, कुछ ने अपनी छाप छोड़ी और कुछ ने नहीं..लेकिन तकरीबन ये सभी खिलाड़ी घरेलू क्रिकेट में खुद को साबित करने के बाद ही राष्ट्रीय टीम की जर्सी पहनने का गौरव हासिल कर सके। प्रथम श्रेणी क्रिकेट (First class cricket) में खिलाड़ी अपने शानदार प्रदर्शन के दम पर चयनकर्ताओं को प्रभावित करने का प्रयास करते हैं और उम्मीद करते हैं कि कभी उनको टीम इंडिया में खेलने का मौका मिलेगा। बहुत से ऐसे खिलाड़ी रहे जिन्हें थोड़े अनुभव के बाद ही मौका मिल गया जबकि कुछ ऐसे भी हैं जो रिकॉर्ड्स का ढेर लगाने के बावजूद तरस रहे हैं। ताजा नाम है जलज सक्सेना का।
मध्य प्रदेश की तरफ से खेलने वाले 32 वर्षीय जलज सक्सेना ने प्रथम श्रेणी क्रिकेट में एक बड़ा रिकॉर्ड बना दिया है। इंडिया रेड और इंडिया ब्लू के बीच हुए दुलीप ट्रॉफी मैच में जलज सक्सेना ने 3 विकेट हासिल किए जिसके साथ ही उन्होंने प्रथम श्रेणी क्रिकेट में अपने 300 विकेट पूरे कर लिए। इसके साथ ही वो एकमात्र क्रिकेटर बन गए जिसने प्रथम श्रेणी क्रिकेट में 6000 रन बनाने के साथ-साथ 300 विकेट भी लिए हैं और फिर भी अब तक उन्हें भारत की तरफ से खेलने का मौका नहीं मिला है।
यही नहीं, जलज सक्सेना ने अपने करियर में कई और शानदार रिकॉर्ड बनाए लेकिन वो राष्ट्रीय चयन समिति का दिल कभी नहीं जीत पाए। उन्हें पिछले 4 रणजी ट्रॉफी सीजन में लगातार चार बार बेस्ट ऑलराउंडर का पुरस्कार (लाला अमरनाथ अवॉर्ड) भी दिया गया लेकिन फिर भी उनके लिए टीम इंडिया के रास्ते नहीं खुले।
और भी हुए हैं ऐसे खिलाड़ी
वैसे, सिर्फ जलज सक्सेना ही ऐसे खिलाड़ी नहीं हैं जिनके साथ ये नाइंसाफी हुई है। कई ऐसे दिग्गज प्रथम श्रेणी क्रिकेट खेलते रह गए जिनको भरपूर सफलताओं व रिकॉर्ड्स के बावजूद टीम इंडिया से खेलने का मौका नहीं मिला, या मिला भी तो कुछ ही मैचों में छुट्टी कर दी गई। महाराष्ट्र के अमोल मजूमदार इसका सबसे बड़ा उदाहरण रहे जिन्होंने 171 प्रथम श्रेणी क्रिकेट मैचों में रिकॉर्ड 11,167 रन बनाए, 30 शतक भी जड़े लेकिन फिर भी उन्हें एक बार भी टीम इंडिया में मौका नहीं दिया गया।
मुंबई के वसीम जाफर ने तो 253 प्रथम श्रेणी क्रिकेट मैचों में 19,147 रन बना डाले हैं जिसमें तिहरा शतक सहित 57 शतक शामिल हैं लेकिन उनको सिर्फ 31 टेस्ट मैचों में मौका मिला जिसमें उन्होंने 5 शतक और 11 अर्धशतक भी जड़े, फिर भी 2008 के बाद उनकी कभी वापसी नहीं हो पाई। वो अब भी क्रिकेट खेल रहे हैं।